  Анжелика Тихонова корреспондент 4-тӥ куарусёнэ 11 часын Ижкарысь Кооперативной ульчаысь «Планета спорта» спорт огъет дорын 19 аресъем бортпроводницалэн Надежда Курченколэн подвигезлы 50 ар тырмонлы сӥзем «Аллея Надежды» акция ортчоз. Со сярысь элькунысь физкультурая, спортъя но егитъёсын ужан политикая министерстволэн пресс-службаез ивортэ. Акци улсын спорт огъет дорын 19 пужымъёс мерттозы 1970-тӥ арын 15-тӥ коньывуонэ Надежда Курченко, Глаз ёросысь Понино школаысь азьвыл пионервожатой, Батуми – Сухум – Краснодар самолётын терактэз палэнтыны выриз, со понна ас улонзэ сётӥз. Со СССР-лэн историяз со нырысетӥез самолётэз киултон учыр вал. Ватсан Надежда Курченко Глаз ёросысь Понино черкогуртын дышетскиз. Нылаш шаплы, азьветлӥсь, школаысь огез тужгес умой дышетскись вал. Школаез йылпумъямез бере Надежда семьяеныз Сухуми каре улыны выжиз. 18 аресэз тырмыса, «Аэрофлот» компание бортпроводница луыса ужаны интыяськиз. 1970-тӥ арын 15-тӥ коньывуонэ Надеждалэн экипажез Батуми – Краснодар маршрутъя лобӟе вал. Самолётын 46 пассажиръёс но экипажлэн вить ёзчиосыз вал. Берпуметӥосыныз борт вылэ воргорон но 15 аресъем пиез тубизы. Омыре ӝутскемзы бере вить минут ортчыса, террорист Надежда пыр самолётэз Турцие берыктыны куриз. Надежда сое пилотъёслы вераны пумит луиз. Соку воргорон пилотъёс доры пырыны турттӥз, но Надежда, «Туда нельзя!» шуыса кеськыса, пумитаз султӥз. Воргорон кык пол нылаш шоры ыбиз. Надежда «Они вооружены!» шуыса гинэ вуттӥз на Тегъёс: Мерлык Ижкар Удмуртия буреваён Теракт писпуос  